26 ሰነ 2019 ምንጪ ስእሊ, ETV እቲ ኣብ ዝሓለፈ ቀዳም ኣብ ከተማ ባህርዳር ኣብ ልዕሊ ሰብመዚ ክልል ኣምሓራን፡ ከምኡ እውን ኣብ ከተማ ኣዲስ ኣበባ ኣብ ልዕሊ ኤታማዦርሹም ሰራዊት ምክልኻል እታ ሃገር ጀነራል ሰዓረ መኮነንን ሜጀር ጀነራል ገዛኢ ኣበራን ዝተፈጸሙ መጥቃዕትታት ዝምልከቱ ብመንግስቲ እታ ሃገር ዝወሃቡ ዘለዉ መግለጺታት ንሓድሕዶም ዝገራጨዉ ምዃኖም የዘራርብ ኣሎ። ብፍላይ፡ ንኩነታት ናይቲ ነቶም ጀነራላት ከም ዝቐተለ ዝተገልጸ ሓላዊ ጀነራል ሰዓረ ዝኾነ ውልቀሰብ ብዝምልከት ዝወጽአ መግለጺ፡ ፈለማ ከም ዝተታሕዘ ድሕሪ ምግላጹ፡ ንጽባሒቱ ፓሊስ ፈደራል ተቐቲሉ ክብል ገሊጹ። ጸኒሑ ድማ፡ ፓሊስ ፈደራል እቲ ውልቀሰብ ድሕሪ'ቲ ቅትለት ርእሱ ክቐትል ሓሲቡ፡ ግና ኣብ ሆስፒታል ብህይወት ከም ዘሎ ዝሕብር መአረምታ ምስ ይቕሬታ ኣውጺኡ። ብተመሳሳሊ፡ ኣብ ጉዳይ እቲ ነቲ "ዕልዋን" መጥቃዕትታትን ዘወሃሃደ ዝተባህለ ብርጋዴር ጀነራል ኣሳምነው ጽገ ዝተዋህበ ሓበሬታ'ውን ንሕድሕዱ ዝገራጮ'ዩ ነይሩ። ፈለማ ከም ዝተታሕዘ ዝሕብር መግለጺ ወጺኡ፡ ድሒሩ ድማ ይድለ ከም ዘሎ ተሓቢሩ። ቀታሊ ጀነራል ሰዓረ ኣብ ሆስፒታል ከም ዝርከብ ተገሊጹ ብሰኑይ ድማ፡ ክሃድም ኣብ ዝፈተነሉ ከባቢ ከተማ ባህርዳር ተቐቲሉ ዝብል መግለጺ ተዋሂቡ። ስነስርዓት ቀብሩ ኣብ ከተማ ላሊበላ ከም ዝተኻየደ ዘይወግዓውያን ጸብጻባት ካብቲ ከባቢ ይስምዑ ኣለዉ። እቶም ኣብ ከተማ ባህርዳር ዝተፈጸሙ መጥቃዕትታት'ውን ብኣንጻር እቲ ፈለማ ዝተዋህበ፡ ሓያሎ ከም ዝነበሩን ቁጽሪ ግዳያት ብንጹር ከም ዘይፍለጥን ሰበስልጣን ክልል ኣምሓራ ተዛሪቦም ነይሮም። ዛጊት'ውን፡ ብዛዕባ'ቲ መጥቃዕቲ ይኹን፡ ቁጽሪ ግዳያት ብንጹር ኣይተገልጸን ዘሎ። ስነስርዓት ቀብሪ ናይቶም ኣርባዕተ ላዕለዎት ሰበስልጣን ናይቲ ክልል ግን ብረቡዕ ኣብ ከተማ ባህርዳር ተፈጺሙ'ሎ። ጳጳሳት ካቶሊካዊት ቤት ክርስትያን ኤርትራ 'መዓልታት ጾምን ምህለላን' ኣዊጆም ግን፡ እቲ ምድንጋራት ስለምንታይ'ዩ ዝፍጠር ዘሎ?
